KOMMISSIONENS HENSTILLING af 1. juli 1998 om artikler og legetøj til børn under tre år, som er beregnet til at blive puttet i munden, og som er fremstillet af blød PVC indeholdende visse phthalater (meddelt under nummer SEK(1998) 738) (98/485/EF)

KOMMISSIONEN FOR DE EUROPÆISKE FÆLLESSKABER HAR, -

som henviser til traktaten om oprettelse af Det Europæiske Fællesskab, særlig artikel 155, andet led, og

som tager følgende i betragtning:

Fællesskabet skal i henhold til traktaten om oprettelse af Det Europæiske Fællesskab bidrage til virkeliggørelsen af et højt forbrugerbeskyttelsesniveau;

i henhold til artikel 3 i Rådets direktiv 92/59/EØF af 29. juni 1992 om produktsikkerhed i almindelighed (1) må kun sikre produkter markedsføres; i direktivet understreges navnlig behovet for at sikre et højt beskyttelsesniveau for børns sikkerhed og sundhed;

Den Videnskabelige Komité for Toksicitet, Økotoksicitet og Miljø, som er blevet hørt af Kommissionen, afgav udtalelse den 24. april 1998, ledsaget af en række supplerende bemærkninger den 16. juni 1998, vedrørende indvirkningerne på børns helbred af brugen af visse typer legetøj og småbørnsartikler, der er fremstillet af blød PVC indeholdende phthalater; i denne udtalelse giver Komitéen udtryk for bekymring over, at børn udsættes for visse af disse phthalater;

Den Videnskabelige Komité for Toksicitet, Økotoksicitet og Miljø anbefaler blandt andet, at man ikke overskrider visse grænseværdier for migration af phthalaterne DINP, DEH, DBP, DIDP, DNOP og BBP fra legetøj og artikler til børn under tre år, som er fremstillet af blød PVC, og som er beregnet til at blive puttet i munden;

det er vigtigt at medlemsstaterne træffer de nødvendige foranstaltninger til så effektivt som muligt at beskytte børn mod risikoen ved disse produkter, indtil der vedtages varige ordninger på fællesskabsplan;

i betragtning af, at der i visse tilfælde kan forekomme en overskridelse af ovennævnte migrationsgrænseværdier, er det vigtigt, at medlemsstaterne som led i gennemførelsen af den relevante kontrol overvåger, hvor store mængder phthalater børn udsættes for, når disse stoffer udskilles ved anvendelse af de omtalte produkter;

det er vigtigt, at medlemsstaterne udveksler oplysninger om de analyse- og målemetoder, der anvendes i kontrolarbejdet, og om de opnåede resultater, samt at de samarbejder indbyrdes og med Kommissionen med henblik på at opnå en så sammenhængende fremgangsmåde som mulig i hele Fællesskabet, indtil der vedtages en standardiseret metode;

det vil inden for rammerne af dette samarbejde blandt andet være hensigtsmæssigt at analysere resultaterne af den igangværende undersøgelse i Nederlandene, som gennemføres af Rijksinstituut voor Volksgezondheid en Milieu (RIVM), og som vil kunne gøre det muligt at fastlægge en fælles referencemetode;

hvis en medlemsstat begrænser markedsføringen af et produkt, der er omfattet af denne henstilling, underretter den Kommissionen herom, jf. artikel 7 i Rådets direktiv 92/59/EØF om produktsikkerhed i almindelighed, når der er tale om småbørnsartikler, artikel 7 i Rådets direktiv 88/378/EØF af 3. maj 1988 om indbyrdes tilnærmelse af medlemsstaternes lovgivning om sikkerhedskrav til legetøj (2), når der er tale om legetøj, eller artikel 8 i Rådets direktiv 92/59/EØF, hvis den pågældende medlemsstat vurderer, at man står over for en alvorlig og umiddelbar risiko, ligesom medlemsstaten i givet fald begrunder forholdet over Kommissionen i overensstemmelse med Rådets direktiv 83/189/EØF af 28. marts 1983 om en informationsprocedure med hensyn til tekniske standarder og forskrifter (3),

HENSTILLER:

Artikel 1

1. Medlemsstaterne vedtager de nødvendige foranstaltninger til at sikre en effektiv beskyttelse af børns sundhed, hvad angår artikler og legetøj til børn under tre år, som er beregnet til at blive puttet i munden, og som er fremstillet af blød PVC indeholdende phthalater, navnlig stofferne diisononylphthalat (DINP), di(2-ethylhexyl)phthalat (DEHP), dibutylphthalat (DBP), di-isodecylphthalat (DIDP), di-n-octylphthalat (DNOP) og butylbenzylphthalat (BBP). Der bør især fokuseres på stofferne DINP og DEHP.

2. Som led i kontrollen med de omtalte produkter overvåger medlemsstaterne ved hjælp af passende kontrolundersøgelser migrationsniveauet for disse stoffer, under hensyntagen til den udtalelse om phthalater i legetøj, som Den Videnskabelige Komité for Toksicitet, Økotoksicitet og Miljø vedtog den 24. april 1998, og navnlig de grænseværdier for migrationen af phthalater fra disse produkter, som anbefales af Komitéen, og er vedlagt som bilag.

3. Medlemsstaterne holder løbende Kommissionen orienteret om de analyse- og målemetoder, der bruges til at fastlægge migrationsniveauerne for de pågældende stoffer, om resultaterne af de gennemførte kontrolundersøgelser og om de konklusioner, der drages. Medlemsstaterne opfordres til at indsende det første hold oplysninger inden slutningen af august 1998.

4. Medlemsstaterne tager del i udvekslingen af oplysninger med de øvrige medlemsstater og i arbejdet med at sikre en sammenhængende fremgangsmåde, hvad angår anvendelsen af analyse- og målemetoder, ligesom de bidrager til at fastlægge en fælles metode. Arbejdet tilrettelægges af Kommissionen.

Artikel 2

I denne henstilling forstås ved:

1) Legetøj: ethvert produkt, der er fremstillet med henblik på at blive brugt i børns leg, eller som det åbenlyst er meningen skal tjene dette formål;

2) småbørnsartikel: ethvert produkt, der har til formål at gøre det lettere for børn at sove eller slappe af, eller som børn kan spise med eller sutte på.

Artikel 3

Denne henstilling er rettet til medlemsstaterne.

Udfærdiget i Bruxelles, den 1. juli 1998.

På Kommissionens vegne

Emma BONINO

Medlem af Kommissionen

(1) EFT L 228 af 11. 8. 1992, s. 24.

(2) EFT L 187 af 16. 7. 1988, s. 1.

(3) EFT L 109 af 26. 4. 1983, s. 8.

BILAG

>TABELPOSITION>